sagorsarker/bangla-wikipedia huggingface dataset:
ইমাম দুর মাজার

ইমাম দুর মাজার বা কুব্বা ইমাম আল-দুর ( ) ছিল ইরাকের একটি সমাধিসৌধ। সমাধিটি উকাইলি যুগে নির্মিত হয়েছিল। সমাধিসৌধটি সালাহউদ্দিন প্রদেশের সামারা থেকে বিশ কিলোমিটার উত্তরে অবস্থিত ছিল।
এই সমাধিসৌধটি একাদশ শতাব্দীতে নির্মিত হয়েছিল। প্রথমে সেলজুক দরবার এটির পরিচালনা করত। সেলজুক দরবার মূলত একটি সুন্নি ইসলামী প্রতিষ্ঠান ছিল। সমাধিসৌধটির স্থপতি ছিলেন আবু শাকির ইবনে আবি আল-ফারাজ। এই ভবনটি গৃহাধ্যক্ষ আবু জাফর মুহাম্মদের আদেশে সম্পন্ন করা অনেক কাজের মধ্যে এই সমাধি নির্মাণ একটি ছিল। সমাধিসৌধের নির্মাণ কাজ শেষ পর্যন্ত ১০৯৪ সালের আগেই সম্পন্ন হয়। এই সমাধিসৌধৈ প্রথমবারের মত মুকারনাস গম্বুজ ব্যবহার করা হয়। সমাধিসৌধের আইনি তত্ত্বাবধায়ক বা মুতাওয়াল্লি ছিলেন কাদি মুনিস ইবন হামদান। হাসান ইবন রাফির পরে তিনি এই দায়িত্ব গ্রহণ করেন।
কোনো এক সময়ে সমাধিসৌধের পাশে একটি মসজিদ নির্মিত হয়েছিল। কিন্তু ২০শ শতাব্দীতে ভ্রমণকারীদের ছবিতে শুধুমাত্র সমাধিসৌধটিকে দেখা গিয়েছিল।
ইমাম দুর সমাধিসৌধের স্থানটি একটি প্রাচীরঘেরা এলাকা।
সমাধিসৌধ ভবনটি একটি ঘনক্ষেত্র আকৃতির কাঠামো যার উপরে একটি মুকারনাস গম্বুজ রয়েছে। মুকারনাস গম্বুজের ভিত্তি ছিল একটি উঁচু ঘনক্ষেত্র। ঘনক্ষেত্রটিকে চার কোণে চারটি স্তম্ভ দিয়ে ভারবহন করা হয়েছিল। এই স্তম্ভগুলো পোড়ানো ইট দিয়ে তৈরি করা হয়েছে। প্রতিটি স্তম্ভ এবং ভিত্তির শীর্ষে একটি বাঁধনে বান্নাই ইট দিয়ে সাজানো হয়েছে । ঘনক্ষেত্রের উপরে একটি উঁচু অষ্টভুজাকৃতির স্তম্ভ রয়েছে। এটির উপর মুকারনাস গম্বুজটি অবস্থিত। গম্বুজের খোলটি তিনটি ক্রমশ সংকীর্ণ অষ্টভুজাকৃতির গম্বুজ স্তম্ভ নিয়ে গঠিত। প্রতিটি গম্বুজ স্তম্ভের শীর্ষে একটি গম্বুজ ছিল।
সমাধি কক্ষটি ভবনের উত্তর দিকের একটি দরজা দিয়ে প্রবেশ করা যায়। ভিতরে দেয়াল অলঙ্করণের জন্য বিভিন্ন ধরনের প্রলেপ বা সিমেন্ট ব্যবহার করা হয়েছে। এছাড়া সমাধির ভেতরে খণ্ডযুক্ত খিলানগুলির সারি রয়েছে। মুকারনাস গম্বুজের ভেতরের সবচেয়ে উঁচু অংশটি খাঁজকাটা নকশা দিয়ে সাজানো হয়েছে।
ইমাম দুর সমাধিসৌধটি ২৩ অক্টোবর ২০১৪ সালে ইসলামিক স্টেট অফ ইরাক অ্যান্ড দ্য লেভান্ট বিস্ফোরণের মাধ্যমে ধ্বংস করে ফেলে।
২০১৬ সাল থেকে এটির পুনর্নির্মাণ কাজ চলছে।
সমাহিত ব্যক্তির পরিচয় নিয়ে বিতর্ক আছে। সমাধিসৌধের বাইরের দিকের একটি শিলালিপিতে বলা হয়েছে যে ভবনটি আদ-দাওরের একজন প্রবীণ পণ্ডিত এবং সপ্তম শিয়া ইমাম মুসা আল-কাদিমের পুত্র আবু 'আবদুল্লাহ মুহাম্মদ আল-দুরির একটি তুরবা বা সমাধি। তাকে ৮৩৮ সালে সমাহিত করা হয়েছিল। আরেকটি শিলালিপিতে বলা হয়েছে যে সমাহিত ব্যক্তির নাম উকায়লিদ আমির শারাফ আল-দাওলা মুসলিম ইবন কুরায়শ। তিনি ১০৮৫ সালে মারা যান।
দু'আ সিমাত

দু'আ সিমাত ( আরবি : دعاء السمات), যা দু'আ শোব্বুর নামেও পরিচিত, হচ্ছে একটি ইসলামিক প্রার্থনা। শুক্রবার সূর্যাস্তের সময় এই দু'আটি পাঠ করা মুস্তাহাব (প্রস্তাবিত)। এটি একটি বিশিষ্ট প্রার্থনা হিসেবে বিবেচিত। বেশিরভাগ পুরাতন ইসলামি পণ্ডিতরা এই রীতি অনুসরণ করতেন। শিয়া ইসলামের পঞ্চম ইমাম মুহাম্মদ আল-বাকির বলেন, 'আমি সত্য বলেছি যদি আমি আল্লাহর নামে শপথ করি যে এই দোয়ায় ইসমুল আজম আছেন।' " আল্লামা মোহাম্মদ বাকির মজলিসীর মতে, নবীর সাহাবীরা নিয়মিত এটি তেলাওয়াত করতেন। 
"সিমাত" হল "সিমাহের" বহুবচন, যার অর্থ চিহ্ন। এই দোয়ায় প্রার্থনার উত্তরের অনেক নিদর্শন রয়েছে। 
এই দোয়াটি শেখ তুসীর মিসবাহ আল-মুতাহাজ্জিদ, সাইয়্যিদ ইবনে তাউসের জামাল আল-এসবু, কাফআমীর আল-বালাদ আল-আমিন, মুহাম্মাদ বাকির মজলিসির বিহারুল আনোয়ার এবং মুহাম্মদ ইবনে উসমান উরমি যিনি মাহদীর চার প্রতিনিধির একজন তার বিশিষ্ট এক নথিতে পাওয়া যায় এবংজাফর আল-সাদিক এর মধ্যস্থতাকারীর কাছেও পাওয়া যায়। 
দু'আ সিমাতের প্রাথমিক (ইংরেজি অনুবাদিত) অংশটি হল:
মেত্রোপলিতানো স্টেডিয়াম

মেত্রোপলিতানো স্টেডিয়াম (স্পেনীয়: এস্তাদিও মেত্রোপলিতানো), স্পনসরশিপের কারণে রিয়াদ এয়ার মেত্রোপলিতানো স্টেডিয়াম নামেও পরিচিত, এটি স্পেনের রাজধানীর মাদ্রিদের সান ব্লাস-ক্যানিলেজাস জেলার রোসাস পাড়ায় অবস্থিত একটি স্টেডিয়াম। ২০১৭–১৮ মৌসুম থেকে এটি আতলেতিকো মাদ্রিদের স্বাগতিক মাঠ হিসেবে ব্যবহার করে থাকেন।
স্টেডিয়ামটি ১৯৯৭ বিশ্ব অ্যাথলেটিক্স চ্যাম্পিয়নশিপ আয়োজন করার জন্য মাদ্রিদের ব্যর্থ বিডের অংশ হিসাবে নির্মিত হয়েছিল এবং ৬ই সেপ্টেম্বর ১৯৯৪-এ, কমিউনিটি অব মাদ্রিদ দ্বারা খোলা হয়েছিল। এটি ২০১৬ অলিম্পিকের জন্য শহরের ব্যর্থ বিডের কারণে ২০০৪ সালে বন্ধ ছিল এবং এটি ২০১৩ সালে আতলেতিকো মাদ্রিদের কাছে মাঠ পরিচালনা দায়িত্ব চলে যায়। পরে এই স্টেডিয়ামটি সংস্কার করা হয় এবং ১৬ই সেপ্টেম্বর ২০১৭-এ, লা লিগায় আতলেতিকো মাদ্রিদ ও মালাগার মুখোমুখি হওয়ার সময় স্টেডিয়ামটি পুনর্নবীকরণ করা হয় এবং নতুন সুবিধাটি পুনরায় খোলা হয়। স্টেডিয়ামটি বন্ধ হওয়ার পরে ২০,০০০ দর্শকের ধারণক্ষমতা ছিল এবং সংস্কারের পরে ৬৮,৪৫৬ জন আসন ক্ষমতা নিয়ে পুনরায় খোলা হয়েছিল। ২০২৩ সালের সেপ্টেম্বরের মধ্যে এটি ৭০,৪৬০ এর ক্ষমতায় সমন্বয় করা হয়েছিল। এরপরে দুটি স্কাইবক্স তৈরি, প্রসারিত ভিআইপি আসন এবং প্রতিবন্ধী ব্যক্তিদের জন্য একটি অতিরিক্ত প্ল্যাটফর্ম তৈরির সাথে সক্ষমতা বৃদ্ধি পেয়ে ৭০,৬৯২-এ উন্নীত করা হয়েছিল।
১ জুন ২০১৯-এ, স্টেডিয়ামটি ২০১৯ উয়েফা চ্যাম্পিয়ন্স লিগ ফাইনাল ম্যাচ আয়োজন করে। এটি ২০৩০ ফিফা বিশ্বকাপের সম্ভাব্য আয়োজক ভেন্যুগুলির মধ্যে একটি।
স্টেডিয়ামটি পূর্বে এস্তাদিও দে লা কমুনিদাদ দে মাদ্রিদ (মাদ্রিদের কমিউনিটি স্টেডিয়াম), এস্তাদিও অলিম্পিকো দে মাদ্রিদ (মাদ্রিদ অলিম্পিক স্টেডিয়াম) নামে পরিচিত ছিল এবং সাধারণত এর ডাকনাম এস্তাদিও দে লা পেইনেতা (কম্ব স্টেডিয়াম) নামে পরিচিত ছিল। ২০১৬ সালে, নামকরণের অধিকার একটি চীনা রিয়েল এস্টেট সংস্থা ওয়ান্ডা গ্রুপ দ্বারা অধিগ্রহণ করা হয়েছিল। ২০২১–২২ মৌসুমের শেষে ওয়ান্ডা গ্রুপের সাথে চুক্তির মেয়াদ শেষ হওয়ার পরে, সিভিটাস প্যাসেনসিস, একটি রিয়েল এস্টেট ফার্ম, নামকরণের অধিকার অংশীদার হয়ে ওঠে। ৯ই অক্টোবর ২০২৪-এ, সৌদি আরবের দ্বিতীয় পতাকাবাহী এবং আতলেতিকোর স্পনসর রিয়াদ এয়ার নামকরণের অধিকার অংশীদার হয়ে ওঠে। উয়েফার পৃষ্ঠপোষকতা নীতিমালার কারণে স্টেডিয়ামটি উয়েফার বিপণন উপকরণে এস্তাদিও মেত্রোপলিতানো নামে পরিচিত।
শিশুহত্যা

শিশুহত্যা বলতে শিশুদের ইচ্ছাকৃত হত্যাকে বোঝায়। মানব ইতিহাস জুড়ে শিশুহত্যার প্রথা বহুল প্রচলিত ছিল, আর দুর্বল ও প্রতিবন্ধী বাচ্চাদের উপর সম্পদ ব্যয় প্রতিরোধ করার জন্য তাদের হত্যা করা হতো। সাধারণত অপ্রয়োজনীয় বাচ্চাদের পরিত্যাগ করা হতো যাতে তারা অনাবৃত অবস্থায় মৃত্যুবরণ করে, তবে কিছু সমাজব্যবস্থায় বাচ্চাদের ইচ্ছাকৃতভাবে হত্যা করা হতো। শিশুহত্যা সাধারণত বেআইনি, তবে কিছু স্থানে এই প্রথা মেনে নেওয়া হয় বা সেখানে শিশুহত্যায় নিষেধ ততটা কার্যকর নয়।
বেশিরভাগ প্রস্তরযুগীয় সমাজব্যবস্থায় নিয়মমাফিকভাবে শিশুহত্যা প্রচলিত ছিল, আর মধ্য ও নব্য প্রস্তর যুগে শিশুমৃত্যুর সংখ্যার অনুমান ১৫ থেকে ৫০ শতাংশের মধ্যে। ঐতিহাসিক যুগ শুরু হওয়ার পরও বেশিরভাগ সমাজব্যবস্থায় শিশুহত্যা অব্যহত ছিল, যেমন অস্ট্রেলিয়া, আমেরিকা, আরব, গ্রিস, চীন, জাপান, ফিনিশিয়া, রোম ইত্য্যাদি।
খ্রিস্টীয় প্রথম সহস্রাব্দে ইউরোপ ও নিকট প্রাচ্যে শিশুহত্যা নিষিদ্ধ হয়েছিল। ইসলাম ও খ্রিস্টধর্ম উভয়ই গোড়া থেকে শিশুহত্যা নিষিদ্ধ করেছে। মিং রাজবংশের সময় (১৩৬৮–১৬৪৪) ছেলে বাচ্চাদের হত্যা অপ্রচলিত হয়ে গিয়েছিল, আর এক সন্তান নীতির সময় (১৯৭৯–২০১৫) মেয়ে বাচ্চাদের হত্যা যথেষ্ট প্রচলিত হয়ে গিয়েছিল। ভারতে কোম্পানি শাসনের সময় ব্রিটিশ ইস্ট ইন্ডিয়া কোম্পানি দেশে শিশুহত্যা নির্মূল করার চেষ্টা করেছিল কিন্তু এতে আংশিক সাফল্য এসেছিল। ভারতের কিছু অঞ্চলে এখনও মেয়ে বাচ্চাদের হত্যা করা হয়। উন্নয়নশীল দেশে শিশুহত্যা এখনও প্রচলিত, কিন্তু শিল্পোন্নত দেশে এটা বিরল।
শিশুহত্যার গবেষকদের পর্যবেক্ষণ অনুসারে মাতাদের শিশুহত্যা করার প্রবণতা বেশি। নবজাতক হত্যার (জন্মের ২৪ ঘণ্টার মধ্যে হত্যা) বেলায় প্রায় সবক্ষেত্রে মাতারাই দোষী হয়। নবজাতক হত্যায় পিতার ভূমিকা এতোটাই বিরল যে এরকম ঘটনাকে আলাদাভাবে নথিভুক্ত করা হয়।
ফরিদউদ্দিন বাগদাদী

শাহ মোহাম্মদ ফরিদউদ্দিন বাগদাদী ( খ্রিস্টাব্দ আনুমানিক ১৭৩৩ খ্রিস্টাব্দ) সম্মানসূচক উপাধি শাহ সাহেব নামেও পরিচিত। তিনি সপ্তদশ শতাব্দীর প্রখ্যাত ইরাকি সুফি সাধক ছিলেন। তিনি জম্মু ও কাশ্মীরের চেনাব উপত্যকায় ইসলাম প্রচার করেছিলেন বলে মনে করা হয়। তিনি হেজাজের উদ্দেশ্যে রওনা হন। সেসময় মক্কায় হজ্জ আদায় করেন। সেখান থেকে পরে মিশর ও সিন্ধু ভ্রমণ করেন। উপত্যকায় ইসলাম প্রচারের আগে তিনি মধ্য আগ্রা ভ্রমণ করেন এবং তারপর কিশ্তওয়ারে পৌঁছান। সেখানে তিনি ১০৭৫ হিজরির দিকে বা ১৬৬৪ খ্রিস্টাব্দের দিকে ইসলাম প্রচার শুরু করেন। তখন তার বয়স ছিল ৭৫।
তার পূর্বপুরুষ ছিলেন সাইয়েদ বুরহানউদ্দিন বাগদাদি কুবরাভি। তিনি মির সাইয়েদ আলী হামাদানির শিষ্য ছিলেন। তার বাবার নাম সৈয়দ মুস্তাফা। মোস্তফার তিন পুত্র ছিল: শাহ আসরারউদ্দিন, শাহ আখিয়ারউদ্দিন এবং শাহ আনোয়ারউদ্দিন।
ফরিদ-উদ্দিন উপত্যকার বিভিন্ন এলাকা ঘুরে বেড়িয়েছিলেন, বিশেষ করে কিশ্তওয়ার এলাকা বেশি ঘুরে দেখেছিলেন। তিনি তার অনুসারী এবং দুই পুত্রকে নিয়ে সেখানে পৌঁছেছিলেন। সেখানে তারা ইসলামের একটি শাখা সুফিবাদের সঙ্গে সাধারণ মানুষকে পরিচয় করিয়ে দিতে শুরু করে। এটা বিশ্বাস করা হয় যে ইসলাম অতীতে অন্যান্য সুফি সাধক এবং প্রচারকদের দ্বারা ছড়িয়ে পড়েছিল। এর মধ্যে মীর সাইয়্যিদ আলী হামাদানি, নন্দ ঋষি এবং জয়নুল আবেদীন ঋষি প্রমুখরা ভূমিকা রাখে।
আগ্রায় তিনি শাহ জাহানের শাসনামলে সেখানে যান। তখন তার বয়স ৭৫ ছিল। তার সঙ্গে ছিলেন দরবেশ মুহাম্মদ, ইয়ার মুহাম্মদ, সৈয়দ বাহাউদ্দিন সানি ও শাহ আবদাল।
এই অঞ্চলে ইসলাম ধর্ম ছড়িয়ে পড়ার পর,কিশ্তওয়ারের শাসক রাজা কিরাত সিং সুফি সাধুর প্রভাবে ইসলাম গ্রহণ করেছিলেন বলে মনে করা হয়। তিনি নতুন মুসলিম নাম রাজা তৈগ মোহাম্মদ সিং গ্রহণ করেন। তাঁর লেখা বিখ্যাত কাব্য শাহ মোহাম্মদ ফরিদউদ্দিনের দরগাহে খোদিত রয়েছে।
ফরিদ-উদ্দিন ১৭৩৩ খ্রিস্টাব্দে কিশ্তওয়ার এলাকায় মারা যান। সেখানে স্থানীয় জনগণ অথবা রাজ্য সরকার একটি দরগা নির্মাণ করেছিল। তাঁর ওরস (মৃত্যুবার্ষিকী) প্রতি বছর ১৯ থেকে ২০ জুনের মধ্যে কাশ্মীরি জনগণ পালন করে থাকে। এই অঞ্চলের জিয়ারত কমপ্লেক্সে (দরবেশের মাজার) প্রায় ৫০,০০০ ভক্ত উপস্থিত হন। মাজার কর্তৃপক্ষ সাধকের তরবারি, পোশাক এবং তাঁর সারা জীবন ব্যবহৃত লাঠি ভক্তদের জন্য প্রদর্শন করে। তিনি তার ছেলের পাশে কবরে শায়িত আছেন। কবরটি শহরের মাঝে অবস্থিত।
আব্দুল আজিজ হারবি

আবদুল আজিজ বিন আলী আল-হারবি ( ) একজন সৌদি আরবের ইসলামী পণ্ডিত এবং মক্কার উম্মুল-কুরা বিশ্ববিদ্যালয়ের সহযোগী অধ্যাপক। তিনি মক্কার আরবি ভাষা একাডেমির প্রতিষ্ঠাতাদের একজন। বর্তমানে এ প্রতিষ্ঠানের সভাপতির দায়িত্ব পালন করছেন। 
হারবি ১৯৮৯ সালে মদীনার ইসলামী বিশ্ববিদ্যালয় থেকে কুরআনের তাফসির ব্যাখ্যায় স্নাতক ডিগ্রি অর্জন করেন। নয় বছর পর, তিনি উম্মুল-কুরা বিশ্ববিদ্যালয় থেকে সুন্নাহ (মুসলিম নবীর ঐতিহ্য) এর উপর স্নাতকোত্তর ডিগ্রি অর্জন করেন। সেখানে তিনি অবশেষে ২০০১ সালে কুরআনের ব্যাখ্যায় দর্শনে ডক্টরেট ডিগ্রি অর্জন করেন। ২০০৬ সালে তিনি উম্মুল-কুরার সহযোগী অধ্যাপক পদে উন্নীত হন এবং বর্তমানে তিনি তাফসীর পড়ান। তিনি বিশ্ববিদ্যালয়ের একাডেমিক বোর্ডেরও একজন সদস্য। 
হারবি কুরআনের দশটি পাঠধারার (কিরাআত) ওপর ইজাজাহ (প্রামাণ্য অনুমোদন) পেয়েছেন। তিনি ধারাবাহিকভাবে কুরআনের আয়াতের তিলাওয়াতের ব্যাখা দিতেন। তবে তাঁর প্রকাশিত বেশিরভাগ রচনাই আরবি ভাষায় অলঙ্কারশাস্ত্রের প্রয়োগ দেখা যায়।
২১ সেপ্টেম্বর ২০২২-এ, তিনি ভাষাগত সচেতনতা প্রচার বিভাগে কিং সালমান গ্লোবাল একাডেমি ফর আরবিক ল্যাঙ্গুয়েজ পুরস্কার লাভ করেন।
ইমামজাদেহ সালেহ

ইমামজাদেহ সালেহ ( ) ইরানের একটি ইমামজাদেহ মসজিদ। মসজিদটি তেহরানের উত্তর শেমিরান জেলার তাজরিশ চত্তরে অবস্থিত। মসজিদটিতে দ্বাদশ শিয়া ইমাম মুসা আল-কাজিমের পুত্র সালেহর দেহাবশেষ সমাহিত করা হয়েছে। এটি উত্তর তেহরানের সবচেয়ে জনপ্রিয় শিয়া মাজারগুলির মধ্যে একটি।
মূল সমাধি ভবনটি একটি বড় আয়তক্ষেত্রাকার কাঠামো নিয়ে গঠিত। এর দেয়ালগুলো মোটা এবং ভিতরের স্থান প্রায় ৫.৬ বর্গমিটার।
পূর্ব, উত্তর-পূর্ব এবং পশ্চিম দিকগুলো রূপার আবরণ দিয়ে সাজানো আছে। দক্ষিণ দিকে রূপা ও কাঠের জালি দিয়ে সজ্জিত। এটি কাজার যুগের প্রয়াত পররাষ্ট্রমন্ত্রী মির্জা সাঈদ খান এ জায়গা দান করেছেন। ইমামজাদেহ সালেহর বিশাল প্রাঙ্গণের ভেতরে সাফাভীয় বা আফশার যুগের একটি কাঠের সিন্দুক রয়েছে।
৭০০ হিজরি সনে (১৩শ শতাব্দী) ইমামজাদেহ সালেহর একটি শিলালিপি পাওয়া যায়। মসজিদটি মেরামত ও পরিবর্তনের সময় এ শিলালিপি দেখা যায়। শিলালিপির লেখা থেকে মসজিদটি গজান খানের রাজত্বকালে নির্মাণ করা হয়েছিল বলে মনে করা হয়। প্রায় ১২০০ হিজরিতে মসজিদটির উত্তর দিকে প্রথম সম্প্রসারণ করা হয়। ফাতেহ আলী শাহের ষষ্ঠ পুত্র সুজা আল-সালতানা কর্তৃক ইমামজাদেহকে দান করা জমিতে একটি মসজিদ, একটি হুসাইনিয়াহ এবং একটি স্নানঘর নির্মাণ করা হয়েছিল।
প্রবেশদ্বার বারান্দাটি মাজারের উত্তর দিকে অবস্থিত। বারান্দায় মাজারের উপরে একটি আয়তাকার, টালিযুক্ত ইটের ফলক রয়েছে। এখানে ১২১০ হিজরি সনে (১৮শ শতাব্দী) ফতহ-আলী শাহ কাজারের নাম এতে খোদাই করা হয়।
ইরানের সবচেয়ে বিখ্যাত প্রাচীন সমতল গাছগুলির মধ্যে একটি এখানে ছিল। গাছটি কমপক্ষে আটশ বছরের পুরনো ছিল। এই ইমামজাদেহর প্রাঙ্গণে অবস্থিত ছিল এবং বিদেশী ভ্রমণকারীদের রচনায়ও এর কথা উঠে এসেছে। জিন ডিউলাফয় এটি সম্পর্কে লিখেছেন   :গাছটির পরিধি প্রায় ১৫ মিটার। এর প্রতিটি শাখা মসজিদ ভবন এবং এর আশেপাশের এলাকার উপরে একটি প্রাচীন গাছের গুঁড়ির মতো আকাশে ছড়িয়ে গেছে। এই গাছটি তার ছায়ায় অনেক মানুষকে আশ্রয় দেয়। এর নিচে মুমিনরা প্রার্থনা করে। শিক্ষক সেখানে বাচ্চাদের জড়ো করে পড়ান। কফি প্রস্তুতকারক গাছের গোড়ায় কফি তৈরির প্রয়োজনীয় জিনিসপত্র রেখে কফি তৈরি করে।
শেমিরানের "হিস্টোরিক্যাল জিওগ্রাফি" বই অনুসারে, ১৯৯২ সাল পর্যন্ত এই উঠোনে ৫০ জন বিখ্যাত ব্যক্তিকে সমাহিত করা হয়েছে।
ইমামজাদেহ সালেহর তত্ত্বাবধায়করা ৫ জিলকদ (২৪ মার্চ) দিনটিকে এই ইমামজাদেহর স্মরণ দিবস হিসেবে নির্ধারণ করেছেন। প্রতি বছর ২৪ মার্চ আস্তানায় ইমামজাদেহর স্মরণ অনুষ্ঠান অনুষ্ঠিত হয়। ইরানি তথ্যচিত্র নির্মাতা বাবাক মিনায়ি পরিচালিত "সালেহ শেমিরান" নামের তথ্যচিত্রটি তেহরানের মানুষের জীবনে এই তীর্থস্থানের ইতিহাস ও গুরুত্বপূর্ণ ভূমিকা এবং এই মাজারের সঙ্গে এই অঞ্চলের মানুষের স্মৃতি ও ঐতিহ্যকে কেন্দ্র করে নির্মিত হয়েছে।
মাসুমেহ ঘাভি এবং তার বোন মাহদিয়েহ ঘাভি ইমামজাদেহ সালেহ – তাজরিশের উঠানে সমাহিত আছেন। ৮ই জানুয়ারী, ২০২০ সকালে ইউক্রেন ইন্টারন্যাশনাল এয়ারলাইন্সের ফ্লাইট ৭৫২- এ ইসলামিক রেভোলিউশনারি গার্ড কর্পস (IRGC) এর আক্রমণে এই বোনেরা নিহত হন।
শাহ চেরাগ

শাহ চেরাগ ( ) হল ইরানের শিরাজে অবস্থিত দ্বাদশ শতাব্দীর একটি সমাধিস্তম্ভ এবং ধর্মীয় কমপ্লেক্স। এটি মুসা আল-কাজিমের পুত্র সাইয়্যিদ আহমদের সমাধিকে কেন্দ্র করে গড়ে উঠেছে। তিনি স্থানীয়ভাবে শাহ চেরাগ (আলোর রাজা) নামে পরিচিত। তাই ভবনটির এই নামকরণ করা হয়েছে। এটি ইরানের ৩৬৩তম জাতীয় স্মৃতিস্তম্ভ।
সাইয়েদ আহমদ ইবনে মুসার সমাধির উপর প্রথম কাঠামোটি ১৩শ শতাব্দীতে সালঘুরিদ শাসনামলে নির্মিত হয়েছিল। এটি একজন মন্ত্রী নির্মাণ করেছিলেন। তিনি পূর্বে বুয়িদ রাজপুত্র ছিলেন। তিনি সমাধির উপর একটি গম্বুজ এবং একটি বারান্দা তৈরি করেন। স্থানীয় লোককথায় বলা হয়, সমাধিটি আবিষ্কৃত হয় যখন তার উপরে একটি আলো দেখা যায়। এ আলো মানুষের দৃষ্টি আকর্ষণ করে এবং তারা মন্ত্রীকে এ বিষয়ে জানায়। ইনজুইদের শাসনামলের আগ পর্যন্ত বেশ কয়েক বছর ধরে সমাধিসৌধটি একই অবস্থায় ছিল। সেই সময়ে, ইনজুইদ রানী তাশ খাতুন এই কাঠামোটির আরও সম্প্রসারণ করেন। 
১৬শ শতাব্দীতে সাফাভি যুগে, ভবনটি ব্যাপকভাবে সংস্কার করা হয়েছিল। তারপর ১৮ শতকে, নাদের শাহ একটি সোনার ঝাড়বাতি দান করেন, যা গম্বুজের নীচে ঝুলানো ছিল। কিন্তু কয়েক বছর পর শিরাজে একটি ভূমিকম্প আঘাত হানে। ফলে শাহ চেরাগ কমপ্লেক্সটি ব্যাপকভাবে ক্ষতিগ্রস্ত হয়। এই সময়ে সোনার ঝাড়বাতিটি হারিয়ে যায়। ভূমিকম্পের এক বছর পরে, কান্দিল নামে এক ব্যক্তি দান করা সোনার কিছু অংশ খুঁজে পান। তা দিয়ে শাহ চেরাগের পুনর্নির্মাণের জন্য অর্থ সংগ্রহ করেন। 
কাজার যুগে, ভবনটির বেশ কিছু অংশ মেরামত করা হয়েছিল। কবরের চারপাশে একটি রূপার জারিহও তৈরি করা হয়েছিল।
ধর্মীয় কমপ্লেক্সটিতে একটি মসজিদ এবং সাইয়্যিদ আহমদের সমাধি রয়েছে। এছাড়া এখানে প্রাচীন শিল্পকর্ম দেখার জন্য একটি জাদুঘরও রয়েছে।
সাইয়্যিদ আহমদের সমাধিসৌধের উপরে একটি বিশাল গম্বুজ রয়েছে।সমাধিটি প্লাস্টার এবং পাথর দিয়ে তৈরি। সমাধির চারপাশে একটি রূপার জারিহ দৃশ্যমান।
সমাধিসৌধের উপরের গম্বুজের অভ্যন্তরে প্রচুর আয়নার কাজ রয়েছে। এটি কাজার যুগের নির্মাণ এবং ভূমিকম্পে ধ্বংস হওয়া সাফাভিদ যুগের মূল গম্বুজের স্থানে তৈরি করা হয়েছে। এর ধাতব কাঠামো রয়েছে। এবং গম্বুজের গোড়ায় পারসিক ক্যালিগ্রাফি দ্বারা সাজানো হয়েছে। 
শাহ চেরাগ কমপ্লেক্সের মধ্যে অবস্থিত জাদুঘরটি ১৯২৫ সালে মাজারের এক কোণে প্রতিষ্ঠিত হয়েছিল। এই জাদুঘরে কমপক্ষে ৬০০টি মৃৎশিল্প এবং মাটির শিল্পকর্ম সংরক্ষিত আছে। সেই সাথে পার্থিয়ান এবং সাসানীয় যুগের বেশ কিছু মুদ্রাও এখানে আছে। জাদুঘরের ভেতরে সাফাভীয় যুগ এবং কাজার যুগের অস্ত্র (যেমন তলোয়ার) রয়েছে। পাণ্ডুলিপি এবং নথিপত্রের বেশ কিছু উদাহরণও সেখানে সংরক্ষণ করে রাখা হয়েছে।
২৬ অক্টোবর ২০২২ তারিখে শাহ চেরাগ কমপ্লেক্সে এক গণহত্যায় কমপক্ষে ১৫ জন নিহত হন। ইরানি রাষ্ট্রীয় গণমাধ্যম তিনজন আক্রমণকারীকে তাকফিরি সন্ত্রাসী হিসেবে বর্ণনা করেছে। দুজন আক্রমণকারী গ্রেপ্তার হয়। অন্যজন পলাতক ছিল। একই দিনে ইসলামিক স্টেট এই হামলার দায় স্বীকার করে। ইরানি কর্তৃপক্ষ জানিয়েছে যে আক্রমণকারীরা ইরানি নাগরিক ছিল না। ইরানের আধা-সরকারি তাসনিম সংবাদ সংস্থা জানিয়েছে যে নিহতদের মধ্যে শিশুরাও রয়েছে। জাতিসংঘ ধর্মীয় স্থানে এই হামলার নিন্দা জানিয়েছে।
কমলা মানকেকর

কমলা মানকেকর ( –২০১৮) ছিলেন একজন ভারতীয় সাংবাদিক, লেখক এবং সমাজকর্মী। স্বাধীন ভারতের প্রথম দিকের মহিলা সাংবাদিকদের মধ্যে তিনি সবচেয়ে বেশি পরিচিত।
কমলা মানকেকর ব্রিটিশ ভারতের লাহোরে (বর্তমানে পাকিস্তানে) জন্মগ্রহণ করেন। তাঁর মা ও বাবা ছিলেন যথাক্রমে লীলাবতী এবং হরবনস লাল। দেশভাগের সময় তাঁর পরিবার পশ্চিম পাঞ্জাব থেকে ভারতে শরণার্থী হিসেবে পালিয়ে আসে।
দিল্লিতে, তিনি শরণার্থী শিবির কলেজে পড়াশোনা করেছিলেন এবং সাংবাদিকতায় সান্ধ্যকালীন স্নাতকোত্তর ক্লাস করেছিলেন।
কমলা মানকেকর তাঁর কর্মজীবন শুরু করেছিলেন "ইন্ডিয়ান নিউজ ক্রনিকলের" লেখক, কলামিস্ট এবং উপ-সম্পাদক হিসেবে, ১৯৫০ সালে, তিনি "টাইমস অফ ইন্ডিয়ায়" কাজ শুরু করেন, যেখানে তিনি একজন লেখক, উপ-সম্পাদক এবং চলচ্চিত্র সমালোচক ছিলেন। পরে তিনি পাঁচ বছর ধরে "দ্য ইন্ডিয়ান এক্সপ্রেসে" কাজ করেন। অবশেষে তিনি একজন মুক্তপেশা (ফ্রিল্যান্স) সাংবাদিক হিসেবে কাজ শুরু করেন।
১৯৫৮ সালে, তিনি "দ্য ইন্ডিয়ান এক্সপ্রেস" এবং "দ্য টাইমস অফ ইন্ডিয়ার" লেখক ও প্রাক্তন সম্পাদক ডি আর মানকেকরকে বিয়ে করেন। তাঁরা পরবর্তীতে "ডিক্লাইন অ্যাণ্ড ফল অফ ইন্দিরা গান্ধী" বইটির সহ-লেখক হিসেবে কাজ করেছিলেন।
নাগরিক সমাজের একজন সক্রিয় সদস্য হিসেবে তিনি বোম্বেতে কনজিউমার গাইডেন্স সোসাইটি প্রতিষ্ঠায় সহায়তা করেছিলেন। তিনি অল ইণ্ডিয়া উইমেন'স কনফারেন্সের দীর্ঘদিনের সদস্য ছিলেন। তিনি দিল্লি রাজ্য মহিলা কমিশনের প্রথম চেয়ারপারসন ছিলেন, ভারতের জাতীয় সংহতি পরিষদের সদস্য ছিলেন, এবং ভারতের চলচ্চিত্র সেন্সর বোর্ডের সদস্য ছিলেন।
১৯৬০-এর দশকে, তিনি র‍্যালিস ইণ্ডিয়া লিমিটেডের জনসংযোগ বিভাগের প্রধান ছিলেন।
২০১৪ সালে, তিনি তাঁর স্মৃতিকথা, "ব্রেকিং নিউজ: এ ওম্যান ইন এ ম্যানস ওয়ার্ল্ড" -এ একজন অগ্রণী ভারতীয় মহিলা সাংবাদিক হিসেবে তাঁর অভিজ্ঞতার কথা লিখেছেন।
তাঁর স্বামীর মৃত্যুর পর, তিনি নিজের সন্তানদের কাছে থাকার জন্য ক্যালিফোর্নিয়ায় চলে আসেন।
অঞ্জু দোদিয়া

অঞ্জু ডোডিয়া (জন্ম ৭ এপ্রিল ১৯৬৪) একজন ভারতীয় সমকালীন চিত্রশিল্পী। তিনি মুম্বাইতে বসবাস ও কাজ করেন। তার চিত্রকর্মে আত্মজীবনীমূলক উপাদান ও মানব সম্পর্কের আবহ দৃশ্যমান, যেখানে 'নারী' চরিত্রটি সাধারণত কেন্দ্রস্থানে থাকে।
তার শিল্পকর্মে প্রায়শই জলরং চিত্রকলা ও চারকোল মাধ্যমের সংমিশ্রণ দেখা যায়।
অঞ্জু ডোডিয়ার জন্ম মুম্বাই, মহারাষ্ট্রতে। তিনি ১৯৮৬ সালে স্যার জে. জে. স্কুল অফ আর্ট থেকে চিত্রকলায় বিএফএ ডিগ্রি অর্জন করেন।
তিনি বিশিষ্ট ভারতীয় সমকালীন চিত্রশিল্পী অতুল ডোডিয়া-র স্ত্রী। তাঁদের কন্যা বিরাজ ডোডিয়াও একজন শিল্পী।
প্রথমদিকে, তার শিল্পকর্ম প্রধানত অ্যাবস্ট্রাক্ট ধারার ছিল। তবে মানব মনের গভীর অনুসন্ধান ও মনস্তাত্ত্বিক বিশ্লেষণ-এর প্রতি তার স্থায়ী আগ্রহের ফলে তার কাজে অ্যান্থ্রোপোমরফিক (মানবাকৃতি) চিত্রভাষা স্পষ্টভাবে ফুটে উঠেছে।
অঞ্জু ডোডিয়া প্রভাবিত হয়েছেন রেনেসাঁ যুগের শিল্পী জিয়োট্টো, ইংমার বার্গম্যান-এর চলচ্চিত্র, জাপানি উকিও-ই মুদ্রণশিল্প ও সিলভিয়া প্লাথ-এর কবিতা দ্বারা। তদুপরি, মধ্যযুগীয় ভক্তিমূলক কবিতা, গুজরাটি লোককাহিনি এবং বিশ্বজুড়ে ছড়িয়ে থাকা পৌরাণিক গল্পগুলোও তার সৃষ্টিতে প্রভাব ফেলেছে। এসব মিলিয়ে তার চিত্রশৈলীতে এক স্বতন্ত্র বৈশিষ্ট্য দেখা যায়।
তার চিত্রকর্মে সমসাময়িক ঘটনা, সমাজতত্ত্ব, অর্থনীতি এবং সংস্কৃতি নিয়ে সূক্ষ্ম মন্তব্য লক্ষ্য করা যায়। সংবাদপত্রের শিরোনাম, ফ্যাশন মডেলদের ছবি এবং চলচ্চিত্র তার চিত্রকর্মের রেফারেন্স উপাদান হিসেবে ব্যবহৃত হয়েছে। তার ছবির সূক্ষ্ম বিবরণ বাস্তবতার বহিরঙ্গ প্রকাশ দেখালেও তাতে বহুস্তরীয় প্রতীকী অর্থ লুকিয়ে থাকে। তিনি বিভিন্নভাবে কাপড়ের ওপরও চিত্রাঙ্কন করেছেন।
ডোডিয়ার শিল্পকর্মগুলি ফ্রিজ আন্তর্জাতিক আর্ট ফেয়ার, সুইজারল্যান্ডের এবং হংকংয়ের আর্ট বেসেল, ইন্ডিয়া আর্ট ফেয়ার এবং নয়াদিল্লির দিল্লি কনটেম্পোরারি আর্ট উইক-এ প্রদর্শিত হয়েছে। তিনি ভারত এবং বিদেশে বহু একক এবং যৌথ প্রদর্শনীতে অংশগ্রহণ করেছেন।
ভারতে ডোডিয়ার শিল্পকর্ম এনজিএমএ, নয়াদিল্লি; কেএনএমএ, নয়াদিল্লি; ভাধেরা আর্ট গ্যালারি, নয়াদিল্লি; কেমোল্ড প্রেসকট রোড, মুম্বাই; এনজিএমএ, মুম্বাই এবং জেএনএএফ, মুম্বাইতে সংরক্ষিত আছে।
অন্যদিকে, বিদেশে তার শিল্পকর্ম আর্ট ইনস্টিটিউট অফ শিকাগো, শিকাগো এবং বার্গার কালেকশন, হংকং-এ প্রদর্শিত রয়েছে।
ডোডিয়া ১৯৯৯ সালে রিলায়েন্স ইন্ডিয়া আর্ট এক্সিবিশন অ্যাওয়ার্ড ফর হারমনি, ২০০১ সালে ইন্দো-আমেরিকান সোসাইটি থেকে ইয়াং অ্যাচিভার অ্যাওয়ার্ড এবং ২০০৭ সালে জি এক্সিস্টেন্স অ্যাওয়ার্ড পেয়েছেন। এছাড়া, তিনি সথেবি'স সমকালীন শিল্প পুরস্কারের জন্য ১৯৯৮ ও ২০০০ সালে দুইবার মনোনীত হয়েছেন।
দেবদাস ভট্টাচার্য্য

দেবদাস ভট্টাচার্য একজন বাংলাদেশি পুলিশ কর্মকর্তা, যিনি অতিরিক্ত পুলিশ মহাপরিদর্শক (অতিরিক্ত আইজিপি) এবং বাংলাদেশ রেলওয়ে পুলিশের প্রধান নির্বাহী হিসেবে দায়িত্ব পালন করেছেন। তিনি ময়মনসিংহ এবং রংপুর রেঞ্জের উপ-মহাপরিদর্শক (ডিআইজি) হিসেবেও দায়িত্ব পালন করেছেন।
দেবদাস ভট্টাচার্য ২০০১ সালে অপরাধ তদন্ত বিভাগে (সিআইডি) দায়িত্ব পালন করেন। ২০০১-২০০৬ সালে বিএনপির শাসনামলে সংখ্যালঘু সম্প্রদায়ভুক্ত হওয়ার কারণে তিনি তিনবার পদোন্নতি বঞ্চিত হন এবং তাকে খুলনা পুলিশ প্রশিক্ষণ কেন্দ্রে বদলি করা হয়। পরবর্তীতে তিনি সিআইডিতে যোগ দেন এবং পরে রেঞ্জ রিজার্ভ ফোর্স (আরআরএফ), সিলেটে দায়িত্ব পালন করেন।
২০১১ সালে তিনি বরিশাল জেলার পুলিশ সুপার ছিলেন। ২০১৪ সালে তিনি বান্দরবানের পুলিশ সুপার হিসেবে দায়িত্ব পালন করেন।
২০১৬ সালে তিনি চট্টগ্রাম মেট্রোপলিটন পুলিশের অতিরিক্ত কমিশনার (অপরাধ ও অভিযান) ছিলেন।
২০১৮ সালে তিনি ঢাকা মেট্রোপলিটন পুলিশের গোয়েন্দা বিভাগের অতিরিক্ত কমিশনার ছিলেন। এই সময়ে তিনি বিভিন্ন অপরাধ দমন অভিযানে নেতৃত্ব দেন, যার মধ্যে বিএনপির কেন্দ্রীয় নেতা এবং ছাত্রদলের এক নেতার গ্রেফতার অন্তর্ভুক্ত ছিল।
২০২০ সালে তিনি রংপুর রেঞ্জের উপ-মহাপরিদর্শক ছিলেন এবং ঘোড়াঘাটের ইউএনও ওয়াহিদা খানামের ওপর হামলার ঘটনার তদন্তে নেতৃত্ব দেন।
২০২২ সালে তিনি ময়মনসিংহ রেঞ্জের উপ-মহাপরিদর্শক নিযুক্ত হন। ২০২৪ সালে তাকে রেলওয়ে পুলিশের প্রধান নির্বাহী হিসেবে দায়িত্ব দেওয়া হয়, তবে পরবর্তীতে তাকে সাময়িক বরখাস্ত করা হয়।
পিচ্চি হেলাল

পিচ্চি হেলাল, জন্ম ইমামুল হাসান হেলাল, ঢাকায় অবস্থিত একজন বাংলাদেশী গ্যাংস্টার। ২০২৪ সালের আগস্টে তাকে মুক্তি দেওয়া হয়, যার ফলে তার পুরনো এলাকা মোহাম্মদপুরে অপরাধ বৃদ্ধি পায়।
হেলাল বাংলাদেশ জাতীয়তাবাদী ছাত্রদল মোহাম্মদপুর থানা শাখার সাধারণ সম্পাদক ছিলেন। তিনি বাংলাদেশ জাতীয়তাবাদী ছাত্রদলের ঢাকা ইউনিটের যুগ্ম সম্পাদক এবং বাংলাদেশ জাতীয়তাবাদী ছাত্রদলের কেন্দ্রীয় কমিটির যুগ্ম সাধারণ সম্পাদক হিসেবে দায়িত্ব পালন করেন। বাংলাদেশ সরকার ২৬ ডিসেম্বর ২০০১ তারিখে তাকে বাংলাদেশের ২৩ জন শীর্ষ অপরাধীর তালিকায় অন্তর্ভুক্ত করে। তাকে ধরার জন্য তথ্যের জন্য ৫০ হাজার টাকা পুরস্কার ঘোষণা করা হয়েছিল।
হেলাল ঢাকার ওয়ার্ড কমিশনার কে এম আহমেদ রাজু হত্যার সাথে জড়িত ছিলেন, যাকে ১ অক্টোবর ২০০২ সালে হত্যা করা হয়েছিল।
২০২০ সালে হেলালের দুই সহযোগীকে র‍্যাপিড অ্যাকশন ব্যাটালিয়ন আটক করে।
হেলালকে ১২ জানুয়ারী ২০০০ তারিখে গ্রেপ্তার করা হয়। বন্দুকযুদ্ধের পর ঢাকার আদাবর থেকে তাকে এরশাদ এবং মাহবুবুল হক শফিকের সাথে আটক করা হয়।
২০১৬ সালের জুন মাসে কাশিমপুর কেন্দ্রীয় কারাগার থেকে হেলাল, কিলার আব্বাস এবং খোরশেদ আলম রসুকে ঢাকার বাইরে স্থানান্তর করার পর কারা মহাপরিদর্শক ব্রিগেডিয়ার জেনারেল সৈয়দ ইফতেখার উদ্দিনকে হুমকি দেওয়া হয়েছিল।
৫ আগস্ট ২০২৪ সালে শেখ হাসিনার নেতৃত্বাধীন আওয়ামী লীগ সরকার পতনের পর হেলালকে মুক্তি দেওয়া হয়। মুক্তি পাওয়ার পরপরই সে আবার অপরাধে জড়িয়ে পড়ে। মুক্তির পর খুনের সাথে জড়িত থাকার অভিযোগে অভিযুক্ত হওয়ার পর ডেইলি স্টার জননিরাপত্তা নিয়ে উদ্বেগ প্রকাশ করে। ডেইলি স্টার উল্লেখ করেছে যে অন্তর্বর্তীকালীন সরকার ক্ষমতা গ্রহণের পর থেকে ৪৩ জন অপরাধী এবং জঙ্গিকে মুক্তি দিয়েছে, যার মধ্যে রয়েছে কিলার আব্বাস, সুইডেন আসলাম, ফ্রিডম রাসু (খোরশেদ আলম রাসু)। মোহাম্মদপুরে দুজনকে হত্যার ঘটনায় ২৩ সেপ্টেম্বর তার এবং আরও ৩২ জনের বিরুদ্ধে একটি হত্যা মামলা দায়ের করা হয়। হেলাল কর্তৃক মুহাম্মদপুরের উপর নিয়ন্ত্রণ পুনঃপ্রতিষ্ঠার প্রচেষ্টার অংশ ছিল এই দুটি হত্যাকাণ্ড।
বাখরপুর মসজিদ

বাখরপুর মসজিদ বাংলাদেশের চাঁদপুর জেলার সদর উপজেলার বাখরপুর গ্রামে অবস্থিত একটি ঐতিহ্যবাহী মসজিদ। এটি স্থানীয়ভাবে "গায়েবি মসজিদ" নামেও পরিচিত। 
মসজিদটির সুনির্দিষ্ট নির্মাণ সাল সংরক্ষিত না থাকলেও, এটি মুঘল আমলে নির্মিত বলে ধারণা করা হয়। মসজিদটি চুন-সুরকি দিয়ে নির্মিত, যার তিনটি গম্বুজ এবং তিনটি তারার নকশা রয়েছে। 
মসজিদের চারপাশে ২৮টি চুন-সুরকির খুঁটি রয়েছে এবং এর দেয়ালের পুরুত্ব সোয়া ৩ ফুট। মসজিদে পাঁচটি দরজা, দুটি মেহরাব এবং দুটি শক্তিশালী বিম রয়েছে, যা কাঠামোকে স্থায়িত্ব প্রদান করে।
প্রায় ৩০ বছর পূর্বে মুসল্লিদের স্থান সংকুলান না হওয়ায় মসজিদের পূর্ব পাশে পাঁচতলা ভিতের ওপর একতলা ভবন নির্মাণ করা হয়। বর্তমানে পুরো কমপ্লেক্সটি ২৮ শতাংশ জমির ওপর বিস্তৃত, যার মধ্যে মসজিদ ভবনটি ৬ শতাংশ, বর্ধিত অংশ ৮ শতাংশ, এবং ঈদগাহ ও পুকুরসহ বাকি ১৪ শতাংশ জমি রয়েছে। 
বাখরপুর মসজিদটি স্থানীয়দের জন্য গর্বের বিষয় এবং বহু পর্যটক ও ইতিহাস অনুরাগীকে আকর্ষণ করে।
উদয় কুমার ধর্মলিঙ্গম

উদয় কুমার ধর্মলিঙ্গম (; জন্ম ১৯৭৮) একজন ভারতীয় অধ্যাপক ও নকশাকার। ভারতীয় টাকার প্রতীকের নকশার জন্য তিনি পরিচিতি লাভ করেছেন। সংক্ষিপ্ত তালিকাভুক্ত পাঁচটি প্রস্তাবিত প্রতীকের মধ্যে তার প্রস্তাবকে নির্বাচিত করা হয়েছিল। উদয় কুমারের মতে ভারতের জাতীয় পতাকার ন্যায় তিনি এই প্রতীকের উদ্ভাবন করেছিলেন।
২০১৯ সালের ডিসেম্বরের হিসাব অনুযায়ী তিনি আসামের আইআইটি গুয়াহাটির ডিপার্টমেন্ট অব ডিজাইনের প্রধান।
উদয় কুমার ধর্মলিঙ্গম তামিলনাড়ুর তিরুবন্নমালাইয়ের নিকট মারুরে জন্মগ্রহণ করেন আর উত্তর চেন্নাইয়ে প্রতিপালিত হন। তিনি এন. ধর্মলিঙ্গমের পুত্র, যিনি ১৯৭১ থেকে ১৯৭৬ পর্যন্ত তামিলনাড়ু বিধানসভার সদস্য ছিলেন।
উদয় কুমার চেন্নাইয়ের লা শাতেলেন জুনিয়র কলেজে ভর্তি হয়েছিলেন। ২০০১ সালে তিনি আন্না বিশ্ববিদ্যালয়ের স্কুল অব আর্কিটেকচার অ্যান্ড প্ল্যানিঙে (এসএপি) স্থাপত্যকল্যায় স্নাতক (বিআর্ক) হয়েছিলেন। ২০০১ সালে তিনি আইআইটি বম্বের ইন্ডাস্ট্রিয়াল ডিজাইন সেন্টার (আইডিসি) থেকে ভিজুয়াল কমিউনিকেশনের উপর স্নাতকোত্তর এমডিইএস ডিগ্রি লাভ করেছিলেন। ২০১০ সালে আইডিসি থেকে তিনি পিএইচডি ডিগ্রি লাভ করেছিলেন।
উদয় কুমারের গবেষণার মধ্যে রয়েছে গ্রাফিক ডিজাইন, টাইপোগ্রাফি ও টাইপ ডিজাইন। তিনি বিশেষ করে তামিল টাইপোগ্রাফির প্রতি মনোযোগ দেন, আর এটাই তার পিএইচডি গবেষণার বিষয় ছিল।
উদয় কুমার ভারতীয় টাকার প্রতীকের নকশাকার। দেবনাগরী ব্যঞ্জনবর্ণ र ও বড় হাতের লাতিন ব্যঞ্জনবর্ণ R নিয়ে তিনি প্রতীকটির উদ্ভাবন করেছেন। দেবনাগরী ও লাতিন ব্যঞ্জনবর্ণ দুটি যথাক্রমে হিন্দি ("রুপয়া") ও ইংরেজি ("রুপি") শব্দের আদ্যক্ষর। সুতরাং ভারতীয় ও আন্তর্জাতিক উভয় ব্যবহারকারীদের পক্ষে টাকার এই প্রতীক তাৎপর্যপূর্ণ। এছাড়া দেবনাগরী বর্ণের ন্যায় টাকার প্রতীকটি মাত্রাযুক্ত। পরপর দুটি অনুভূমিক রেখা একটি সমান চিহ্ন গঠন করে যা তেরঙা জাতীয় পতাকাকে চিহ্নিত করে। ২০১০ সালের ১৫ জুলাই অম্বিকা সোনি ভারতীয় টাকার এই প্রতীক অনুমোদিত করেছিলেন।
সুশীলা গণেশ মাভালঙ্কার

সুশীলা গণেশ মাভালঙ্কার (৪ঠ আগস্ট ১৯০৪ - ১১ই ডিসেম্বর ১৯৯৫) একজন ভারতীয় স্বাধীনতা সংগ্রামী ছিলেন। ১৯৫৬ সালে তিনি আহমেদাবাদ থেকে প্রথম লোকসভায় বিনা প্রতিদ্বন্দ্বিতায় নির্বাচিত হন।
রামকৃষ্ণ গোপীনাথ গুর্জরের কন্যা সুশীলা ১৯০৪ সালের ৪ঠা আগস্ট বোম্বে রাজ্যে জন্মগ্রহণ করেন। তিনি স্কুলজীবনে মেট্রিক স্তর পর্যন্ত পড়াশোনা করেছিলেন।
সুশীলা মাভালঙ্কার ভারতীয় স্বাধীনতা আন্দোলনে সক্রিয় ছিলেন এবং মহাত্মা গান্ধীর আহ্বানে ১৯৪২ সালে ভারত ছাড়ো আন্দোলনে অংশগ্রহণ করেছিলেন, যার ফলে ব্রিটিশ কর্তৃপক্ষ তাঁকে কারারুদ্ধ করে। তিনি ১৯৫৩ সালের জুনে অনুষ্ঠিত রানী দ্বিতীয় এলিজাবেথের রাজ্যাভিষেকে যোগ দিয়েছিলেন।
১৯৫৬ সালের ফেব্রুয়ারিতে আহমেদাবাদ আসনের সাংসদ গণেশ মাভালঙ্কারের মৃত্যু হয়। এর ফলে আহমেদাবাদ আসনে উপনির্বাচনের প্রয়োজন হয়। কংগ্রেস সুশীলা মাভালঙ্করকে (তাঁর স্ত্রী) প্রার্থী করেছিল। তিনি প্রথম লোকসভায় বিনা প্রতিদ্বন্দ্বিতায় নির্বাচিত হয়ে যান। তাঁর মেয়াদ পরের বছর শেষ হয়। তিনি ভগিনী সমাজের সভাপতি হিসেবেও দায়িত্ব পালন করেছিলেন এবং অসংখ্য সামাজিক সংগঠনের সদস্য ছিলেন।
১৯২১ সালের মার্চ মাসে, সুশীলা বিয়ে করেছিলেন গণেশ বাসুদেব মাভালঙ্কারকে। তাঁদের চারজন পুত্র ছিল। গণেশ মাভালঙ্কার লোকসভার প্রথম অধ্যক্ষ (স্পিকার) হয়েছিলেন। সুশীলা ১৯৯৫ সালের ১১ই ডিসেম্বর আহমেদাবাদে মারা যান। তাঁদের ছেলে পুরুষোত্তম মাভালঙ্কারও একজন সংসদ সদস্য ছিলেন।
টিএমএসএস মেডিকেল কলেজ

টিএমএসএস মেডিকেল কলেজ বা সংক্ষেপে টিএমসি, একটি বেসরকারি মেডিকেল কলেজ, যা বাংলাদেশের বগুড়া জেলায় অবস্থিত। এটি ২০০৮ সালে বেসরকারি সংস্থা টিএমএসএস-এর নির্বাহী পরিচালক হোসেনে-আরা বেগমের উদ্যোগে প্রতিষ্ঠিত হয়।
টিএমএসএস মেডিকেল কলেজ বগুড়া শহর থেকে প্রায় ৬ কিলোমিটার উত্তরে ঢাকা-রংপুর মহাসড়কের পাশে অবস্থিত। ক্যাম্পাসটি ৯ একর জায়গার ওপর বিস্তৃত এবং করতোয়া নদীর পাশে অবস্থিত। শিক্ষার্থীদের জন্য পাঁচটি আবাসিক হোস্টেল রয়েছে, যেখানে দেশি ও বিদেশি শিক্ষার্থীরা একসঙ্গে বসবাস করেন।
এমবিবিএস কোর্স, বিডিএস কোর্স, পোস্ট গ্র্যাজুয়েশন কোর্স, এনাটমি, প্যাথলজি, শিশু, চক্ষু, ইএনটি বিভাগসহ আরও পাঁচটি বিষয়ে পোস্ট গ্র্যাজুয়েশন কোর্স চালু হয়েছে। কলেজে বর্তমানে ২৭০ জন শিক্ষক রয়েছেন, যারা বিভিন্ন বিষয়ে পাঠদান করছেন। স্টুডেন্ট উইক উপলক্ষে বিভিন্ন ক্রীড়া ও সাংস্কৃতিক অনুষ্ঠানের আয়োজন করা হয়। কলেজে নাচ, গান, অভিনয়ের প্রশিক্ষণের জন্য শিক্ষক রয়েছেন।
মেডিকেল স্কিল সেন্টার ও স্কিল ল্যাবরেটরি চালু রয়েছে, যেখানে শিক্ষার্থীরা হাতে-কলমে প্রশিক্ষণ গ্রহণ করতে পারেন। কলেজের টু-ইন হোস্টেলে দেশি ও বিদেশি শিক্ষার্থীদের জন্য পৃথক আবাসন ব্যবস্থা রয়েছে।
টিএমএসএস মেডিকেল কলেজের শিক্ষার্থীদের ব্যবহারিক প্রশিক্ষণের জন্য ক্যাম্পাসের মধ্যে দুইটি প্রধান হাসপাতাল রয়েছে। রফাতুল্লাহ কমিউনিটি হাসপাতাল - ১,০০০ শয্যাবিশিষ্ট হাসপাতাল, যেখানে সাধারণ চিকিৎসা সেবা প্রদান করা হয়। ক্যানসার হাসপাতাল - ২৫০ শয্যার হাসপাতাল, যেখানে ক্যানসার রোগীদের বিশেষায়িত চিকিৎসা দেওয়া হয়।
লায়লা মজনুর মাজার

লায়লা মজনুর মাজার রাজস্থানের শ্রী গঙ্গানগর জেলার অনুপগড়ের বিনজৌর নামক একটি গ্রামে অবস্থিত। স্থানীয় কিংবদন্তি অনুসারে, বিখ্যাত প্রেমিক-প্রেমিকা লায়লা ও মজনু এখানে মারা গিয়েছিলেন। প্রতি বছর জুন মাসে এখানে একটি মেলা অনুষ্ঠিত হয়। সেখানে শত শত দম্পতি ও নববিবাহিতরা উপস্থিত হন।
অনেকে বিশ্বাস করেন, এই মাজার প্রকৃতপক্ষে প্রেমিক-প্রেমিকা লায়লা ও মজনুর স্মৃতিবিজড়িত। তাদের মতে, লায়লা-কায়স সিন্ধু থেকে এসেছিলেন। লায়লার বাবা-মা এবং তার ভাইয়ের হাত থেকে পালিয়ে এই জায়গায় এসেছিলেন। তারা লায়লা-মজনুর প্রেম মেনে নিতে পারেননি। কিন্তু সেই সময় একটি বিশাল এক বালিয়াড়ি তাদের পথ রোধ করে এবং তৃষ্ণার্ত অবস্থায় তারা মরুভূমি পেরোতে পারেননি। শেষ পর্যন্ত লায়লার বাবা-মা তাদের খুঁজতে এসে দেখেন তারা দুজনেই মরুভূমিতে মারা গেছেন। এভাবে এই স্থানটি প্রেমের প্রতীক হয়ে ওঠে এবং মানুষ এখানে লায়লা ও মজনুর আশীর্বাদ নিতে আসে। স্থানীয়দের মতে উৎসবের সময় দম্পতিরা লায়লা ও মজনুর সমাধিতে এসে তাদের সারাজীবন একসঙ্গে থাকার আশীর্বাদ কামনা করেন।
তবে কিছু মানুষের মতে, এটি প্রকৃতপক্ষে লায়লা ও মজনুর মাজার নয়। রানি রায়সিখ এই মজারের প্রথম দিকের তত্ত্বাবধায়কদের একজন ছিলেন। তার মতে এই সমাধি পৌরাণিক লায়লা-মজনুনের সঙ্গে সম্পর্কিত নয়। বরং এটি একজন মহান শিক্ষক ও তার নিবেদিতপ্রাণ ছাত্রের দুটি সমাধি। এই সমাধিসৌধটি সেই শিক্ষক ও ছাত্রের মধ্যে পারস্পরিক শ্রদ্ধা ও ভালোবাসার প্রতীক।
এই সমাধিসৌধটি মুসলিম ও হিন্দুদের একটি পুরানো কবরস্থানের অংশ। শুরুতে এই কবরগুলো একটি ছাউনির নিচে ছিল। স্থানীয় কিংবদন্তি অনুসারে, অলৌকিক ঘটনার কারণে মানুষ এই কবরের ভক্ত হয়ে ওঠে এবং এখানে আসতে শুরু করে। এখন এখানে একটি ছোট কক্ষ (সমাধি) নির্মিত হয়েছে।
শত শত মানুষ জুন মাসে (১৪ জুন) এখানে একটি মেলার জন্য আসেন। অনেক দম্পতি এখানে সারিবদ্ধভাবে দাঁড়িয়ে কিংবদন্তি লায়লা-মজনুর কাছে আশীর্বাদ প্রার্থনা করেন। দর্শনার্থীরা তাদের পবিত্র মাজারে একটি চাদর (কাপড়ের চাদর) বিছিয়ে প্রার্থনা করেন।
মেলা চলাকালীন ভক্তরা দর্শনার্থীদের জন্য প্রসাদ এবং লঙ্গর (বিনামূল্যে খাবার) পরিবেশন করেন। রাতে ভক্তদের দ্বারা ভক্তিমূলক গানের অনুষ্ঠানও আয়োজিত হয়।
কার্গিল যুদ্ধের আগে এই স্থানটি পাকিস্তানি দর্শনার্থীদের জন্যও উন্মুক্ত ছিল। পরে তাদের জন্য সীমান্ত বন্ধ করে দেওয়া হয়।
আহমদ বিন হাম্বলের সমাধি

ইমাম আহমদ ইবনে হাম্বলের সমাধি ( আরবি : ضريح الإمام أحمد بن حنبل) হল একটি সমাধি।এটি হাম্বলী মাযহাবের প্রতিষ্ঠাতা আহমদ ইবনে হাম্বলকে উৎসর্গ করে তৈরি করা হয়েছে। উসমানীয় আমলের নির্মাণশৈলী অনুসারে নির্মিত এই ভবনটি ইরাকের বাগদাদের রুসাফা জেলায় অবস্থিত।
কিছু ইতিহাসবিদ এই সমাধিসৌধটি আসলে আহমদ ইবনে হাম্বলের নামে ছিল কিনা তা নিয়ে সন্দেহ প্রকাশ করেছেন। তবে এখনও বিশ্বব্যাপী তীর্থযাত্রীরা এটি পরিদর্শন করেন।
আহমদ ইবনে হাম্বল (৭৮০-৮৫৫) একজন প্রাথমিক যুগের মুসলিম পণ্ডিত, মুহাদ্দিস এবং হাম্বলী চিন্তাধারার প্রতিষ্ঠাতা ছিলেন। তাকে বাব আল-হারবের কবরস্থানে অন্যান্য মুসলিম পণ্ডিত এবং বিশর আল-হাফির মতো সাধকদের সাথে সমাহিত করা হয়েছিল। ত্রয়োদশ শতাব্দীতে, পরিব্রাজক পর্যটক ইয়াকুত আল-হামাভি উল্লেখ করেন যে, আহমাদ বন হাম্বল-এর কবর বাব আল-হারব কবরস্থানে রয়েছে। এটি বর্তমানে কাজিমিয়া জেলায় অবস্থিত। এখানে মুসা আল-কাজিম এবং বিশর আল-হাফির সমাধিও রয়েছে।
ভ্রমণকারী ইবনে বতুতার মতে, আহমাদ বিন হাম্বলের কবরে সমাধি নির্মাণের বহু চেষ্টা হয়েছিল। কিন্তু স্থানীয়রা তা ভেঙে ফেলত। বর্তমান সমাধিসৌধটি আরেফ আঘা মসজিদ ( আরবি : مسجد عارف أغا) নামে একটি ছোট উসমানীয় মসজিদের ভেতরে একটি কক্ষে রয়েছে। এটি ১৯৯৮ সালে পুনর্নির্মাণ করা হয়েছিল।
স্থানীয় গল্পে বলা হয়, ১৯৩৭ সালে বাব আল-হারব কবরস্থান প্লাবিত হলে মৃতদেহগুলো অন্যত্র সরানো হয়। আহমদ ইবনে হাম্বলের মৃতদেহ আরেফ আগা মসজিদে নিয়ে যাওয়া হয়েছিল। সেখানে একটি ঘরে পুনরায় দাফন করা হয়েছিল। তবে, এই গল্পের পক্ষে কোনও প্রমাণ পাওয়া যায়নি। যার ফলে আধুনিক ইতিহাসবিদরা এটি নিয়ে সন্দেহ পোষণ করেন। এছাড়া ঐতিহাসিক ও পণ্ডিত আল-বান্দানিজি (মৃ. ১৮৬৬) বলেছিলেন যে আহমাদ ইবন হানবালকে বাব আল-হারবে একটি চিহ্নবিহীন কবরে সমাহিত করা হয়েছিল। আল-বান্দানিজির মতে সময়ের সাথে সাথে এর চিহ্ন মুছে যাওয়ায় কবরস্থানটিও টিকে থাকেনি।
সময়ের সাথে সাথে সমাধিসৌধটি বেশ জরাজীর্ণ এবং অসম্পূর্ণ অবস্থায় পৌঁছেছিল। কেবলমাত্র বাগদাদে পবিত্র পীরদের কবর জিয়ারত করতে আসা তীর্থযাত্রীরাই এখানে আসতেন। ২০২১ সালে, আল জাজিরা জানিয়েছে যে মহামারীর কারণে সমাধিস্থলে স্বাভাবিকের তুলনায় কম দর্শনার্থী এসেছিল। ২০১০ সালে মাজারের শেষ সংস্কার করা হয়। তবে স্থানীয়রা এটিকে পুনরায় সংরক্ষণ করতে রাজি হয়নি। কারণ হাম্বলি মাজহাব গম্বুজযুক্ত সমাধিসৌধকে নিষিদ্ধ মনে করে। 
মসজিদ এবং সমাধিসৌধের কাঠামোটি উসমানীয় শৈলীতে নির্মিত। এর আয়তন ৩০০ বর্গমিটার। এর একটি ছোট উঠোন আছে। ভবনটির উপরে একটি ছোট গম্বুজ রয়েছে। মসজিদের প্রধান প্রবেশপথটি খুবই সরু। প্রধান কক্ষের কিবলা দেয়ালের পেছনে আহমদ বিন হাম্বল-এর কবর অবস্থিত। সমাধির উপরে মার্বেল পাথরের সমাধিফলকটি কাপড় এবং রেশমের স্তর দিয়ে ঢেকে দেয়া হয়েছে। সময়ের সাথে সাথে বিভিন্ন তীর্থযাত্রীরা এখানে কাপড় ও রেশম দান করেছিল।
বগা বাবা মাজার

বগা বাবা মাজহার, বগা ফকিরের মাজার নামেও পরিচিত, আসামের ডিব্রুগড় জেলার অন্তর্গত ডিব্রুগড় শহরের মধ্য পাঁচালি এলাকায় অবস্থিত একটি মুসলিম উপাসনালয়। এটি সুফি সাধক সৈয়দ রওশন আলী চিশতির মাজার। স্থানীয়ভাবে বোগা বাবা নামে পরিচিত। তিনি ইসলাম প্রচারের জন্য আজমির থেকে আসামে চলে আসেন এবং অবশেষে ডিব্রুগড়ে বসতি স্থাপন করেন। তার মৃত্যুর পর তাকে এই স্থানে সমাহিত করা হয়। পরবর্তীকালে সেখানেই তাঁর মাজার তৈরি করা হয়।
সৈয়দ রওশন আলী চিশতী, যিনি বগা বাবা বা বগা ফকির নামেও পরিচিত, তার সুদর্শন চেহারার জন্য বিখ্যাত ছিলেন। তাঁর লম্বা গড়ন এবং ফর্সা বর্ণের কারণে তিনি ‘বগা বাবা’ বা ‘বগা ফকির’ উপাধি লাভ করেন। অসমীয়ায় বগা মানে সাদা আর বাবা মানে পিতৃতুল্য ব্যক্তি। পরবর্তীকালে, তাঁর সমাধিসৌধটি বগা বাবা মাজার বা বগা ফকিরের মাজার হিসেবে স্বীকৃতি পায়।
সুফি সাধক সৈয়দ রোশন আলী চিশতী ইসলাম প্রচারের লক্ষ্যে রাজস্থানের আজমির থেকে আসামে ভ্রমণ করেছিলেন। প্রথমে কিছু সময়ের জন্য উত্তর প্রদেশে বসবাস করলেও পরে তিনি আসামে চলে আসেন। তিনি চিশতিয়া সুফি তরিকার সাধক ছিলেন। তিনি বিংশ শতাব্দীর প্রথমার্ধে আসামে আসেন। তিনি একটি সাদা ঘোড়ায় চড়ে আসেন। তিনি পশমী পোশাক পরে ছিলেন। তিনি ডিব্রুগড় টাউন রেলওয়ে স্টেশনের কাছে একটি কুঁড়েঘরে বসবাস করা শুরু করেন। তাঁর কাছে মাত্র একটি ছোট রান্নার পাত্র ছিল। তিনি দর্শনার্থীদের সঙ্গে খাবার ভাগ করে নিতেন। 
তাঁর উপস্থিতি বিভিন্ন ধর্মের মানুষের দৃষ্টি আকর্ষণ করে এবং তিনি ব্যাপক জনপ্রিয়তা লাভ করেন। সৈয়দ রোশন আলী চিশতী ১৯৬০-এর দশকে মৃত্যুবরণ করেন। তাকে তার কুঁড়েঘরে সমাহিত করা হয়েছিল। পরে অবশেষে তার সম্মানে এটি মাজারে পরিণত হয়েছিল। এছাড়া, কিছু স্থানীয় মানুষের বিশ্বাস, বগা বাবার মাজার ডিব্রুগড় শহরকে ব্রহ্মপুত্র নদের বন্যা থেকে রক্ষা করে।
ডিব্রুগড় শহরের সবচেয়ে ঘন ঘন পর্যটন কেন্দ্রগুলির মধ্যে একটি হল বগা বাবা মাজার। মুসলমানদের কাছে এটি পবিত্র স্থান হিসেবে সম্মানিত। বিভিন্ন ধর্মের দর্শনার্থীরা এখানে আসে। দেশের বিভিন্ন প্রান্ত থেকে তীর্থযাত্রীরা পীর বগা বাবার মাজারে সমবেত হন। এখানে তারা মোমবাতি জ্বালান এবং শাল অর্পণ করেন। অনেকে এখানে তাদের প্রার্থনা পূরণের আশা নিয়ে আসেন।
এটি ডিব্রুগড় শহরের কেন্দ্রে অসম ট্রাঙ্ক রোডের উপর অবস্থিত। বগা বাবার মাজার পুরনো ডিব্রুগড় টাউন রেলওয়ে স্টেশনের পাশে অবস্থিত। ডিব্রুগড় রেলওয়ে স্টেশন এটি থেকে ৬ কিলোমিটার দূরে। ডিব্রুগড় বিমানবন্দর এটি থেকে ১৬ কিলোমিটার দূরে। এই মাজারটি বগা বাবা মাজার কমিটি দ্বারা পরিচালিত হয়।
কুদুম গুহা

কুদুম গুহা (স্থানীভাবে কুদুং গুহা নামেও পরিচিত) বাংলাদেশের দক্ষিণ চট্টগ্রামের একটি প্রাচীনতম গুহা যা কক্সবাজারের টেকনাফ উপজেলাতে অবস্থিত এবং এটি বাংলাদেশের একমাত্র বালু-মাটির গুহা। 
কক্সবাজার শহর হইতে প্রায় ৭০ কিলোমিটার দক্ষিণে হোয়াইক্যং বাজার থেকে পশ্চিমে শাপলাপুর সড়ক হয়ে সি.এন.জি. যোগে ২ কিলোমিটার যাওয়ার পর ১ কিলোমিটার দক্ষিণে টেকনাফ বন্যপ্রাণ অভয়ারণ্যের একাংশ তৈঙ্গা পাহাড়ে এই গুহার অবস্থান।
ঠিক কখন কিভাবে এই গুহাটির পত্তন হয়েছিল তা এখনো জানা সম্ভব হয় নি। তবে ধারণা করা হয় টেকনাফ বন্যপ্রাণ অভয়ারণ্যের তৈংগ্যা পাহাড়ে এই গুহা সৃষ্টি হয়েছিল হাজার বছর আগে, আবার কারো অভিমত মধ্যযুগের মগ দস্যুরা এটি তৈরি করেছিল। 
এ গুহাটি সর্বপ্রথম ১৯০০ সালের দিকে পাহাড়ে জ্বালানি কাঠ সংগ্রহ করতে যাওয়া স্থানীয় লোকজনের মাধ্যমে আবিস্কৃত হয়েছিল। তবে
বন্য এশীয় হাতির অভয়ারণ্য হিসাবে ১৯৮৩ খ্রিষ্টাব্দে টেকনাফ গেম রিজার্ভ প্রতিষ্ঠার সময় এটি সরকারের নজরে আসে।
গুহাটির প্রবেশমুখ লম্বাকৃতির এবং মাটি থেকে প্রায় ৪৩ ফুট উঁচু এবং প্রস্থে ২৪ ফুট চওড়া। এখন পর্যন্ত মানুষ গুহাটির সর্বোচ্চ এক মাইল পর্যন্ত যেতে সক্ষম হয়েছে এর শেষ ঠিক কোথায় তা এখনো অজানা তবে ধারণা করা হচ্ছে এই গুহার আরেক মুখ রয়েছে তৈংগ্যা পাহাড়ের পশ্চিম পাশে বঙ্গোপসাগরের তীরে, বাহারছড়া ইউনিয়নে। এ প্রান্ত থেকে ও প্রান্তের দৈর্ঘ্য প্রায় পাঁচ কিলোমিটার। এই গুহার এক প্রান্ত দিয়ে ঢুকে অন্য প্রান্ত দিয়ে বের হতে সক্ষম হয়েছ এমন মানুষের দেখা মেলেনি বিগত ১০০ বছরেও। বাহির থেকে এর শেষ কোথায় তা দেখতে সবার ইচ্ছে থাকলেও গুহার ভিতরে ঢুকলে তা অসম্ভব হয়ে পড়ে ১৯৮৩ সালে পরিবেশবিদ ড. মোহাম্মদ আলী রেজা খান এই গুহায় ঢুকেছিলেন। তিনি এক প্রতিবেদনে উল্লেখ করেন, ‘"গুহার ভেতর যত দূর দৃষ্টি যায় কেবল অন্ধকার আর অন্ধকার। হেডল্যাম্পের আলোয় এক-দেড় কিলোমিটারের বেশি দেখা যায় না। কেবল যে ঘুটঘুটে অন্ধকার তা-ই নয়, ভেতরে কানের পর্দা ছিঁড়ে ফেলার মতো শিসের শব্দ। বাদুড়ের বিষ্ঠার উৎকট দুর্গন্ধ আর দম বন্ধ করা পরিবেশ"।’
কুদুম গুহার ভেতরে হিম শীতল স্বচ্ছ কোমরসমান পানি আবার কোথাও গলা সমান পানি। শুকনো মৌসুমেও গুহার ভেতর কোমর সমান পানি থাকে। তবে বর্ষার সময় সেটা প্রায় গলাসমান হয়ে, গুহায় দুই প্রজাতির বাদুড়, ৪ প্রজাতির শামুক, গুহার ভেতর দিয়ে বয়ে যাওয়া ঝিরিতে থাকে ৪ প্রজাতির মাছ আর আছে তিন প্রজাতির মাকড়শা। গুহার ভেতরের ছাদে অসংখ্য বাদুড়, কীটপতঙ্গে ভরপুর এবং ভেতর গভীর অন্ধকার যা তীব্র আলো ছাড়া দেখা যায় না।
সংযুত উপাদান

একটি সংযুত উপাদান বলতে এমন একটি উপাদান বোঝায়, যেটিকে দুই বা ততোধিক গঠনকারী উপাদান থেকে প্রস্তুত করা হয়। এই গঠনকারী উপাদানগুলির রাসায়নিক বা ভৌত বৈশিষ্ট্যগুলি উল্লেখযোগ্যভাবে ভিন্ন হয়ে থাকে। এগুলিকে একটি বিশেষ কাঠামোয় একত্রিত করে যে সংযুত উপাদানটি তৈরি হয়, সেটির বৈশিষ্ট্যগুলি গঠনকারী উপাদানগুলির প্রতিটি থেকে ভিন্ন হয়ে থাকে। পরিসমাপ্ত কাঠামোর মধ্যে গঠনকারী উপাদানগুলি পৃথক এবং স্বতন্ত্র অবস্থায় বিরাজ করে। তাই সংযুত উপাদানগুলি কোনও মিশ্র পদার্থ এবং কঠিন দ্রবণ নয়। একাধিক স্বতন্ত্র স্তর বিশিষ্ট সংযুত উপাদানকে "সংযুত স্তরিত উপাদান" বলা হয়।
বেশিরভাগ নকশাকৃত সংযুক্ত উপাদানগুলি দুই ধরনের পদার্থ দিয়ে গঠিত। একটি হল বন্ধনকারক পদার্থ, যা "মাতৃকা" হিসেবে পরিচিত।অপরটি হল একটি পূরক উপাদান (কণা-পদার্থ বা তন্তু) দিয়ে তৈরি যা "সার" নামে পরিচিত। যেমন:
সংযুত উপাদানগুলি সাধারণ উপাদানগুলির তুলনায় বেশি সাশ্রয়ী, হালকা, শক্তিশালী বা টেকসই হতে পারে। কিছু সংযুত উপাদান উদ্ভিদ এবং প্রাণীর জৈবিক কাঠামো দ্বারা অনুপ্রাণিত হয়ে প্রস্তুত করা হয়। রোবটীয় উপাদান হল এমন সব সংযুত উপাদান যেগুলিতে সংবেদন, সক্রিয়ন, পরিগণনা এবং যোগাযোগের উপাদান অন্তর্ভুক্ত থাকে।
নৌযানের দেহ, সাঁতার-পুকুরের ফলক, প্রতিযোগিতামূলক মোটরগাড়ির দেহ, ঝর্ণাখানা (শাওয়ার স্টল), স্নানের টব (বাথটাব), সংরক্ষণ টাংকি, মেকি গ্র্যানাইট এবং রান্নাঘরের জন্য কৃত্রিম শ্বেতপাথরের ধৌতপাত্র (সিংক) এবং টেবিলের উপরিভাগ (কাউন্টারটপ) মতো কারিগরি কাঠামো ও নির্মাণকাজে যৌগিক উপাদান ব্যবহার করা হয়। সাধারণ মোটরগাড়ির কর্মকাণ্ডেও এগুলির ব্যবহার ক্রমে বৃদ্ধি পাচ্ছে।
আনকি (সফটওয়্যার)

আনকি একটি বিনামূল্যের এবং ওপেন-সোর্স ফ্ল্যাশকার্ড প্রোগ্রাম। এটি ব্যবহারকারীকে মুখস্থ করতে সাহায্য করার জন্য সক্রিয় স্মরণ পরীক্ষা এবং স্পেসড রিপিটিশন-এর মতো কৌশল ব্যবহার করে। নামটি "মুখস্থকরণ" (暗記) এর জন্য জাপানি শব্দ থেকে এসেছে।
১৯৮০-এর দশকের শেষের দিকে সুপারমেমোর জন্য তৈরি করা এস.এম-২ অ্যালগরিদমটি ঐতিহাসিকভাবে প্রোগ্রামটিতে ব্যবহৃত স্পেসড রিপিটিশন পদ্ধতির ভিত্তি তৈরি করেছে। কার্ডে অগ্রাধিকার দেওয়ার এবং জরুরি অবস্থার ক্রমানুসারে ফ্ল্যাশকার্ড দেখানোর জন্য আঙ্কির অ্যালগরিদমটির বাস্তবায়ন পরিবর্তন করা হয়েছে। আঙ্কি ২৩.১০+ এ ফ্রি স্পেসড রিপিটিশন শিডিউলার (এফএসআরএস) অ্যালগরিদমের একটি সরাসরি বাস্তবায়নও রয়েছে, যা কার্ড পুনরাবৃত্তির আরও অনুকূল ব্যবধানের অনুমতি দেয়।
আঙ্কি বিষয়বস্তু-নিরপেক্ষ, এবং কার্ডগুলো এইচটিএমএল ব্যবহার করে উপস্থাপন করা হয় এবং এতে পাঠ্য, ছবি, শব্দ, ভিডিও, এবং ল্যাটেক্স সমীকরণ অন্তর্ভুক্ত থাকতে পারে। কার্ডের ডেকগুলো, ব্যবহারকারীর পরিসংখ্যানের সাথে, ওপেন এসকিউলাইট ফরম্যাটে সংরক্ষিত থাকে।
পদ্মিনী প্রকাশ

পদ্মিনী প্রকাশ একজন ভারতীয় সংবাদ উপস্থাপিকা, অভিনেত্রী এবং ট্রান্সজেন্ডার অধিকার কর্মী। তিনি ২০১৪ সালের ১৫ আগস্ট তামিলনাডুর লোটাস সংবাদ চ্যানেলে সংবাদ উপস্থাপিকা হিসেবে যোগদানের মাধ্যমে ভারতের প্রথম প্রকাশ্য ট্রান্স ব্যক্তি হিসেবে পরিচিতি লাভ করেন।
পদ্মিনী তামিলনাড়ুর কোয়েম্বাটুরে একটি রক্ষণশীল তামিল পরিবারে জন্মগ্রহণ করেন। পদ্মিনীকে তার পরিবার ১৩ বছর বয়সে তার লিঙ্গ পরিচয়ের কারণে প্রত্যাখ্যান করে। তিনি ১৬ বছর বয়সে তার বাড়ি ছেড়ে চলে যান এবং তারপর থেকে তার পরিবারের সাথে আর যোগাযোগ করেননি। বাড়ি ছেড়ে যাওয়ার পর তার চাচাতো ভাই প্রকাশ তাকে সমর্থন করেছিলেন। তিনি তার স্কুল শিক্ষা সম্পন্ন করেন এবং বাণিজ্যে স্নাতক ডিগ্রির জন্য একটি দূরশিক্ষণ চিঠিপত্র কোর্সের জন্য আবেদন করেন, কিন্তু আর্থিক প্রতিকূলতার পাশাপাশি তার লিঙ্গ পরিচয়ের জন্য বৈষম্য এবং নির্যাতনের কারণে দ্বিতীয় বর্ষের পরে তিনি কোর্স ছেড়ে দিতে বাধ্য হন।
পদ্মিনী ২০০৪ সালে রূপান্তরিত হন এবং একই বছর তার স্বামী নাগরাজ প্রকাশকে বিয়ে করেন। নাগরাজ প্রকাশ তার চাচাতো ভাই, যার পরিবার পদ্মিনীকে তার পরিবার কর্তৃক বাড়ি ছেড়ে যেতে বাধ্য করার সময় আশ্রয় দিয়েছিল। এই দম্পতি একসাথে জয়া নামে একটি পুত্র সন্তানকে দত্তক নেন। তার স্বামী একজন স্বর্ণকার, যিনি তাকে তার শিক্ষা সম্পন্ন করতে উৎসাহিত করেন। তিনি চেয়েছিলেন মেয়েটি আইএএস কর্মকর্তা হোক, কিন্তু আর্থিক অনটনের কারণে সেই স্বপ্ন পূরণ করতে পারেননি।
২০১৪ সালের ১৫ আগস্ট ভারতের স্বাধীনতা দিবসে পদ্মিনী তামিলনাডুর লোটাস সংবাদ চ্যানেলে সন্ধ্যা ৭ টার সংবাদ বুলেটিনের আয়োজন করেন, যার মাধ্যমে তিনি প্রথম ভারতীয় ট্রান্স নারী হিসেবে টেলিভিশন সংবাদ উপস্থাপিকা হিসেবে দায়িত্ব পালন করেন। নালসার ঐতিহাসিক রায় হিজড়াদের পুরুষ, নারী বা তৃতীয় লিঙ্গ হিসেবে আত্মপরিচয় দেওয়ার অধিকার দেয় এবং ভারতে হিজড়া সম্প্রদায়ের জন্য আরও অনেক স্বীকৃতি ও সুরক্ষা প্রদান করে। এই রায়ের পর সংবাদ চ্যানেলটি হিজড়া সংবাদ উপস্থাপকদের সন্ধান শুরু করে। লোটাস সংবাদ পদ্মিনীকে কণ্ঠস্বর পরিবর্তনের জন্য দুই মাসের প্রশিক্ষণ দেয়।
পদ্মিনী একজন ধ্রুপদী প্রশিক্ষিত নৃত্যশিল্পী, যিনি পূর্বে ভরতনাট্যম শেখাতেন। তিনি তামিল ধারাবাহিকেও অভিনয় করেছেন এবং ট্রান্সজেন্ডার সৌন্দর্য প্রতিযোগিতায় অংশগ্রহণ করেছেন। তিনি ২০০৯ সালে মিস ট্রান্সজেন্ডার ইন্ডিয়া এবং ২০০৭ সালে মিস ট্রান্সজেন্ডার তামিলনাড়ু খেতাব লাভ করেন।
স্টার বিজয় টিভির ট্রান্সজেন্ডার আলোচনা অনুষ্ঠানের আয়োজক রোজ ভেঙ্কটেসন পদ্মিনীর প্রশংসা করেন। মূলত রোজই পদ্মিনীকে লোটাস সংবাদে চাকরির জন্য সুপারিশ করেন।
ভার্দার

ভার্দার ( ; , , ) বা Axios ( , ) উত্তর ম্যাসেডোনিয়ার দীর্ঘতম নদী যা উক্ত দেশের মধ্য দিয়ে প্রবাহিত হয়ে গ্রিসে প্রবেশ করে। পরিশেষে, গ্রিসেরই দ্বিতীয় বৃহত্তম অর্থনৈতিক, শিল্প, বাণিজ্যিক ও রাজনৈতিক শহর, থেসালোনিকির মধ্য দিয়ে এজিয়ান সাগরে পতিত হয়েছে । এই নদীটি লম্বা, যার মধ্যে গ্রীসে অবস্থিত, এবং প্রায় এলাকার পানি নিষ্কাশন করে থাকে । নদীর সর্বোচ্চ গভীরতা ।
আফটার ডার্ক (ড্র্যাগ অভিনয়)

আফটার ডার্ক (১৯৭৬-২০১৮) ছিল একটি সুইডিশ ড্র্যাগ অভিনয় উপস্থাপনা। ড্র্যাগ উপস্থাপনা হল এমন এক অভিনয় উপস্থাপনা যেখানে পুরুষেরা নারীদের মতো পোষাক পরে নারীদের আচার-আচরন, গলার স্বর ইত্যাদি নকল করে অভিনয় করেন ও দর্শকদের মনোরঞ্জন করেন। সুপরিচিত বিনোদন তারকা ক্রিস্টার লিন্ডার এই ড্র্যাগ উপস্থাপনার সাথে যুক্ত ছিলেন। এই ড্র্যাগ উপস্থাপনায় অভিনয় করার সমত ক্রিস্টার মাঝেমধ্যেই তার অভিনীত চরিত্র থেকে বেরিয়ে এসে নিজের কণ্ঠে গান গাইতে শুরু করতেন।
১৯৭৬ সালের জানুয়ারিতে স্টকহোমের আলেকজান্দ্রার একটি ক্লাবে "ওয়াইল্ড সাইড স্টোরি" নামক একটি পরিবেশনায় বিনোদনকারী লিন্ডার ও রজার ইয়নসনের যুগ্ম অভিনয়ের পরই "আফটার ডার্ক ক্লাব" নামের একটি বিশেষ নাইটক্লাবের জন্য এই দলটি গঠিত হয়। পরে, সুপরিচিত অভিনেতা "লার্স লাসে ফ্লিঙ্কম্যান" দলে যোগ দেওয়ার পর এই দলটি দ্রুত জনপ্রিয়তা লাভ করে। আলেকজান্দ্রার মানুষের মধ্যে শীঘ্রই এই নাটকটি প্রাথমিক সাফল্য ও পরিচিতি পেতে শুরু করে। কালক্রমে আফটার ডার্ক সুইডিশ এলজিবিটি সংস্কৃতির গুরুত্বপূর্ণ অংশে পরিণত হয়। তবে ১৯৮১ সালে জনসন দল ছেড়ে অন্য দলের সাথে যোগ দেন এবং ১৯৮৪ সালে তিনি মারা যান। তবে লিন্ডার ও ফ্লিঙ্কম্যান এই ড্র্যাগ নাটকের উপস্থাপনা চালিয়ে যান এবং বার্সেলোনা, মাদ্রিদ এবং সান ফ্রান্সিসকোতে ইত্যাদি স্থানে এই নাটক আন্তর্জাতিক সাফল্য অর্জন করেছিল। 
২০০৯ সালের মধ্যে "ফ্লিঙ্কম্যান" অভিনয় থেকে অবসর নেন (তিনি ২০১৬ সালে মারা যান)। সেসময় নাটকের আসন্ন সুইডেন সুফরের জন্য তার পরিবর্ত বিনোদন শিল্পী লার্স-আকে উইলহেলমসন, (যিনি "বাবসান" নামেও পরিচিত) -কে নির্বাচিত করা হয়। এই দলের একটি পরিবেশনা ২০১১ সালের নববর্ষে টিভি৪-এ সম্প্রচারিত হয়। ১৯৭৬ সাল থেকে নৃত্যশিল্পী নীলস-আলবার্ট এরিকসন এই ড্র্যাগ নাটকে পুরুষ চরিত্রে অভিনয় করেন।
২০১৬ সালের শেষ দিকে, নিজের জীবনী প্রকাশের পর অভিনেতা লিন্ডার তার শেষ একক বড় উপস্থাপনটি মঞ্চস্থ করেন। তিনি ২০১৭ সালে ঘোষণা করেন যে ‘আফটার ডার্ক’ বন্ধ হয়ে যাবে। 
২০০৪ সালে "আফটার ডার্ক" সুইডেনের ইউরোভিশন প্রস্তুতি প্রতিযোগিতা মেলোডিফেস্টিভালেনে অংশ নেয়। তারা তাদের সুপরিচিত লা ডোলচে ভিটা গানটি প্রতিযোগীতায় পরিবেশন করে, যা দেশীয়ভাবে তৃতীয় স্থান পায়। গানটি যদিও ইউরোভিশন প্রতিযোগীতার জন্য মনোনীত হয় না; তবে গানটি সুইডেনের রেডিওতে জনপ্রিয় হয় এবং এমনকি শহরের বিভিন্ন স্থানে এই গানটি বাজানো হতো। সেই বছর আফটার ডার্ক নাটকের দল স্টকহোমের প্রধান বিনোদন পার্কে তাদের একটি নতুন অনুষ্ঠান মঞ্চস্থ করে।
২০০৭ সালে, তাদের অন্যতম সদস্য ফ্লিঙ্কম্যানের অনুপস্থিতিতেই তারা পুনরায় মেলোডিফেস্টিভালেনে অংশ নেয়। তাদের উপস্থাপিত গানে হালকা হাস্যরসাত্মক ছলেহস্তমৈথুনের সাথে সম্পর্কিত শব্দ শ্লেষাত্মকভাবে ব্যবহার করা হয়েছিল। 
পরে ২০১৬ সালে তারা আবার প্রতিযোগিতায় ফিরে আসে এবং তৃতীয় সেমিফাইনালে সপ্তম স্থান লাভ করে।
অ্যালিস বি. টোকলাস LGBTQ ডেমোক্র্যাটিক ক্লাব

অ্যালিস বি. টোকলাস এলজিবিটিকিউ ডেমোক্রেটিক ক্লাব হল মার্কিন যুক্তরাষ্ট্রের সান ফ্রান্সিসকোতে অবস্থিত নারী-সমকামী, পুরুষ-সমকামী, উভকামী, সমলিঙ্গ এবং কুইয়ার ( এলজিবিটিকিউ ) গোষ্ঠীভুক্ত ডেমোক্র্যাট প্রার্থীদের একটি সমিতি এবং রাজনৈতিক কার্যকলাপ পরিচালনকারী এক দল। প্রথমে এই সংস্থার নাম ছিক অ্যালিস বি. টোকলাস মেমোরিয়াল ডেমোক্রেটিক ক্লাব এবং পরে এটি অ্যালিস বি. টোকলাস এলজিবিটি ডেমোক্রেটিক ক্লাব নামে পরিচিত হয়। 
এই রাজনৈতিক ক্লাবটি বর্তমানে সান ফ্রান্সিসকো অঞ্চলের ডেমোক্র্যাটিক প্রার্থীদের সমর্থনে চালিত হয়।
১৯৭১ সালে ডেমোক্র্যাট কর্মী ডেল মার্টিন, ফিলিস লিয়ন, বেথ এলিয়ট এবং জিম ফস্টার -এরা একত্রে এই সংস্থার প্রতিষ্ঠা করেন। এটি ছিল মার্কিন যুক্তরাষ্ট্রে সমকামী ডেমোক্র্যাটদের প্রথম সংগঠন। সমকামী লেখক এবং সান ফ্রান্সিসকোর বাসিন্দা অ্যালিস বি. টোকলাসের নামে এই সংস্থার নামকরণ করা হয়েছে । ক্লাবটি বর্তমানে এক বৃহৎ আদর্শের অনুসারক এবং জাতীয় ডেমোক্র্যাটিক পার্টির অন্যতম অংশ। ১৯৭৬ সালে, সংস্থার স্থানীয় এলজিবিটিকিউ কর্মীরা সংস্থার থেকে আলাধা হয়ে যান এবং বিভিন্ন প্রগতিশীল এলজিবিটিকিউ সংস্থার পত্তন করেন, যাদের মধযে উল্লেখ্য হার্ভে মিল্ক লেসবিয়ান, গে, বাইসেক্সুয়াল, ট্রান্সজেন্ডার ডেমোক্র্যাটিক ক্লাব ইত্যাদি। 
এই সংস্থা এলজিবিটিকিউদের বার্ষিক উৎসব "প্রাইড মার্চের" সময় প্রাতঃরাশের আয়োজন করে। ২০১৬ সালে, এই অনুষ্ঠানে ৮০০ জনেরও বেশি লোক উপস্থিত ছিলেন। জনপ্রিয় রাজনৈতিক ব্যাক্তিত্ব ন্যান্সি পেলোসি এবং কংগ্রেসের বেশ কয়েকজন সদস্য, রাজ্যস্তরে ও স্থানীয় স্তরে নির্বাচিত অনেক নেতা এই অনুষ্ঠানে বক্তব্য রাখেন। ২০২৪ সালে, এই অনুষ্ঠানের মূল বক্তা ছিলেন "ডগ এমহফ" ।
গিগাবাইট (ভাইরাস লেখক)

কিম্বারলি ভ্যানভ্যাক (Kimberley Vanvaeck) যিনি অনলাইনে Gigabyte নামে বেশি পরিচিত, একজন বেলজিয়ান ভাইরাস লেখক। তিনি ইন্টারনেট সিকিউরিটি প্রতিষ্ঠান Sophos এবং এর একজন কর্মী গ্রাহাম ক্লুলেয় (Graham Cluley)-এর সাথে দীর্ঘকালীন বিরোধের জন্য বিশেষভাবে পরিচিত। ভ্যানভ্যাক একাধিক কম্পিউটার ভাইরাস তৈরি করেছেন, যার মধ্যে উল্লেখযোগ্য হলো Quis, Coconut, এবং YahaSux (বা Sahay)। তিনি Sharp virus (বা Sharpei) নামক একটি ভাইরাসও তৈরি করেন, যেটি (C#)সি শার্প প্রোগ্রামিং ভাষায় লেখা প্রথম ভাইরাস হিসেবে পরিচিত। 
ভ্যানভ্যাক এবং গ্রাহাম ক্লুলেয় (Graham Cluley) মধ্যে বিরোধ শুরু হয় যখন গ্রাহাম ভাইরাস লেখকদের লিঙ্গ নিয়ে একাধিক মন্তব্য করেন। এই মন্তব্যগুলোর প্রতিক্রিয়ায় ভ্যানভ্যাক কয়েকটি ভাইরাস তৈরি করেন, যেগুলো বিশেষভাবে গ্রাহামকে লক্ষ্য করে তৈরি করা হয়। তবে এগুলোকে "প্রুফ-অফ-কনসেপ্ট" হিসেবে বিবেচনা করা হয়েছিল এবং বাস্তবে ছড়িয়ে দেওয়া হয়নি।
এজেন্ডার নিউ জিল্যান্ড

এজেন্ডার নিউজিল্যান্ড অথবা এজেন্ডার নিউ জিল্যান্ড হল নিউজিল্যান্ডের একটি সংস্থা। এজেন্ডার নিউ জিল্যান্ড সংস্থার মূল লক্ষ্য হল সমগ্র নিউজিল্যান্ডে বসবাসকারী রূপান্তরিত লিঙ্গ বা ট্রান্সজেন্ডার শ্রেনীর মানুষ এবং তাদের পরিবারকে সহায়তা প্রদান করা এবং তাদের পক্ষে সামাজিক প্রচার চালানো। ১৯৯৬ সালে নিউজিল্যান্ডে এই সংস্থার প্রতিষ্ঠা হয়। এজেন্ডার নিউজিল্যান্ড সংস্থা রূপান্তরিত লিঙ্গ বা ট্রান্সজেন্ডার শ্রেনীর মানুষদের জন্য বিভিন্ন সেবামূলক ও প্রচারনামূলক কাজ করে। এছাড়াও এই সংস্থা বিভিন্ন জাতীয় সম্মেলনের আয়োজন করে যার মাধ্যমে তারা রূপান্তরিত লিঙ্গ বা ট্রান্সজেন্ডার গোষ্ঠীর মানুষদের জন্য সামাজিক প্রচার চালায়। এজেন্ডার নিউ জিল্যান্ড সংস্থার মূল লক্ষ্য হল তাদের কাজের মাধ্যমে রূপান্তরিত লিঙ্গের মানুষদের সমাজের মূল স্রোতে ফিরিয়ে আনা এবং তাদের জন্য সুস্থ পরিবেশ গড়ে তোলা।
এজেন্ডার নিউ জিল্যান্ড সংস্থা তাদের বার্ষিক কার্যক্রমের অন্তর্গত বহু সামাজিক সম্মেলন আয়োজন করেছে। তাদের বেশিরভাগ পূর্ববর্তী সম্মেলনগুলিতে নিউ জিল্যান্দের অনেক পরিচিত ও জনপ্রিয় ব্যাক্তিত্ব প্রধান অতিথি বা অতিথিবর্গ হিসাবে উপস্থিত ছিলেন, যাদের মধ্যে উল্লেখযোগ্য ওয়েলিংটনের মেয়র কেরি প্রেন্ডারগাস্ট, নিউজিল্যান্ডের রাজনৈতিক সংসদের সদস্য গ্রান্ট রবার্টসন, কারমেন রূপ সারা লুরাজুদ, নিউজিল্যান্ডের সহযোগী বিচারমন্ত্রী লিয়ান ডালজিয়েল এবং ফুইমাওনো কার্ল পুলোটু-এন্ডেম্যান। 
এজেন্ডারের পক্ষ থেলে জর্জিনা বেয়ারের মানবাধিকার (লিঙ্গ পরিচয়) বিলের একজন সক্রিয় সমর্থন করা হয়েছিল। ২০০৬ সালে আইনি মতামত অনুসারে, হিজড়া শ্রেনীর মানুষদের মানবাধিকার আইনের আওতাধীন বলে প্রমাণিত করা হয় এবং তারপর প্রস্তাবিত বিলটি বাতিল করা হয়েছিল।